Zsoltárok könyve
Mi az elég?
Zsolt 37,16-17
Úgy gondolom, hogy a felolvasott két vers alapvetően egy fontos kérdést szegez nekünk: „Mi az elég?” Ez a kérdés különösen aktuális napjainkban, hiszen társadalmunkat nagyrészt az elégedetlenség mozgatja. A gazdaság arra épül, hogy az emberek kis idővel mást, újat, jobbat akarnak, mert a régi már nem megfelelő. Úton-útfélen halljuk az embereket, hogy elégedetlenek a régivel. Azután, amikor megveszik az újat, talán hetekig, hónapokig még örülnek neki, de aztán újra elkezd szívükben gyökeret verni az elégedetlenség. A megvásárolt telefon, kocsi, lakás nem is olyan sokára kicsinek, réginek, elavultnak tűnik, és azt hisszük, majd egy új fog elégedetté tenni. Ugyanez igaz a munkahelyekre is: kevés embert hallunk, aki elégedett lenne munkájával, sőt egy álláshirdetésnél meglehetősen felvont szemöldökkel néznek arra, aki pár évente nem cseréli a munkáját, és nem keres új kihívásokat. Tényleg ilyen lehetetlen elégedettnek lenni?
Az elégedetlenség pedig különösen érint minket, magyarokat. Egy most publikált tanulmány szerint 156 ország közül Magyarország a 110. helyen van a boldogság listán. Európában csak a bolgárok és a macedónok elégedetlenebbek nálunk. Csak érdekességként: a szomszédos Ausztria nyolcadik a listán. Tény, hogy gazdagabbak, de vajon ez ennyit számítana?
 
Mindezeket azért mondom, mert ebben az elégedetlen környezetben élünk, és ez ránk is hatással van. Olyan ez, mint egy őszi, apró szemű, sűrűn hulló eső. Felvehet az ember esőkabátot vagy védekezhet ernyővel, de a hideg és a nedvesség akkor is utat talál csontjaihoz. Hatással van ránk társadalmunk elégedetlensége. 

A Zsolt 37,16-17 ezzel száll harcba. Ez a 3000 éves írás felfedi, hogy az elégedetlenséggel való küzdelem mindig is állandó harc volt a keresztyén ember számára. A 37. vagy a 73. zsoltár egy-egy ilyen küzdelemről való beszámoló. Őszinte, reális, elismeri, hogy a keresztyén számára is ugyanúgy gondot jelent az irigység, az elégedetlenség, a hála. Éppen ezért a zsoltár jó lehetőség arra, hogy elgondolkozzunk: mi az elég? Hogyan viselkedik szívünk a mindennapok elégedetlenségre kísértő helyzeteiben?
A 16. vers azt mondja: „Jobb a kevés az igaznak, mint a gazdagság a sok gonosznak.” Úgy gondolom, hogy ez a vers csodálatos. Mégpedig azért, mert nem azt mondja, hogy nem jó a gazdagság a gonosznak. Nem a gazdaggal, a hitetlennel, az istentelennel foglalkozik. Pedig inkább így szoktunk reagálni, nem? Ha meghalljuk, hogy az egyik gazdag ismerősünk a második lakását, harmadik nyaralóját, negyedik kocsiját veszi meg, akkor mi az első reakciónk? Nem az, hogy „úgyse megy vele semmire”? Ha meghalljuk, hogy valaki lottóötöst nyer, nem egyből azokat a szerencsétlen eseteket szoktuk felsorolni, akiknek életét a nagy nyeremény tönkretette? Az első reakciónk igenis az szokott lenni, hogy nem jó a gazdagság a gonosznak. Azzal nyugtatjuk magunkat, hogy úgyse lesz tőle boldogabb. De mindeközben nagyon gyakran a szívünkben felbukkan az irigység. Mert mi vágynánk a plusz lakásra, kocsira, nyaralóra. Azzal, hogy a gazdagság, vagyon értelmetlenségét hangoztatjuk, talán csak a sebünket nyalogatjuk, mert igenis fájhat, hogy nekünk nincs meg ez vagy az.
Ám Dávid nem így ír. Ő nem azzal vigasztalja magát, hogy a gonosznak nem használ a vagyon. Ő valami jobbat tud: „jobb a kevés az igaznak”. Ez egy határozott, pozitív állítás. Dávid nem a másikkal törődik, hogy neki az az új dolog jó-e vagy nem, hanem magára nézve tud valamit biztosan: az igaznak jobb a kevés. Úgy gondolom, hogy ez a megelégedettség igazi kérdése. Ki tudod-e őszintén jelenteni, hogy a mostani állapotodban jobb a kevés a keresztyénség útján? Tudsz-e elégedett lenni a keresztyénségeddel, még akkor is, ha ez „kevesebbel”, lemondással, nélkülözéssel jár?
Isten elégedettséget akar látni a szentjeiben. Ez az elégedettség pedig az Istennel való kapcsolatból származik. Hiszen azt mondja Dávid: „Jobb a kevés az igaznak…, mert … az igazakat támogatja az ÚR.” Nem önmagában a kevés a jó, hanem a kevés akkor lehet jobb, ha az az Isten követéséből fakad. Azért lehetek elégedett, mert legyenek a körülményeim könnyűek vagy nehezek, de Isten és a vele való kapcsolat ott van az életemben, és ez boldoggá tesz.

Vagyis az elégedettség nem más, mint a Szentlélek által munkált optimizmus, amellyel meglátom Isten meg nem érdemelt jóságát az életemben. Az elégedett ember optimista, hiszen látja a jót az életében. Van lelki szeme, hogy észrevegye azt, amivel Isten megáldotta és megáldja őt. Látja azt, hogy számtalan dolog nem természetes az életében, nem ő érdemelte ki azokat. Nem természetes az egészsége, a munkája, az ereje, a gyülekezethez való tartozása, és még sorolhatnánk. A keresztyén ember elégedett, mert látja, hogy Isten nem szűnt meg jó dolgokat adni neki – még akkor is, ha más szempontból nehéz helyzetben van. 
Ez természetesen nem jelenti, hogy a keresztyén ember mindent rózsaszínben lát. Az elégedettség nem egyenlő azzal, hogy valaki nem veszi észre a rosszat, a nyomorúságot, a bűnt. Az elégedettség nem egyenlő a passzív beletörődéssel sem, hogy én mindent elfogadok, ha már Isten így rendelte. Nagyon kifacsarodott dolog lenne, és semmiképpen sem elégedettség, ha a keresztyén ember ujjongana, miközben leég a háza. Nem erről van szó ezekben a versekben.

Arról viszont szó van, hogy a keresztyén ember nem bosszankodik, elégedetlenkedik, aggodalmaskodik a körülményei miatt. 

„7Csendesedjél le az ÚR előtt, és türelmesen várjad őt! Ne bosszankodjál azon, hogy azoknak szerencsés az útjuk, akik álnok tanácsokat követnek. 8Szűnj meg haragudni, hagyj fel a heveskedéssel. Ne bosszankodjál, az csak rosszra vinne!” 
Dávid nagyon világos: az elégedettségnek igenis meg kell jelennie az életemben úgy, hogy nem adom át szívem az irigységnek. Nem áhítozom az istentelenek szerencséje után. Ha valaki nem teljesíti az elvárásaimat, akkor nem tartom fenn a haragomat iránta. Nem bosszankodom a körülményeim miatt. Hanem lecsendesedek az Úr előtt, és türelemmel viselem állapotomat.
De hogyan? Úgy gondolom, hogy a kulcskérdés az öröm. A keresztyén ember elégedettségét az adja, ha meg tudja látni, minek örülhet az adott helyzetben. Hadd soroljuk fel a teljesség igénye nélkül pár dolgot, ami okot az örömre.
Először is a keresztyén ember örülhet a bűnbocsánatnak. Talán a legszebb emlékeztető e téren a 32. zsoltár: „1Boldog az, akinek hamissága megbocsáttatott, vétke elfedeztetett. 2Boldog ember az, akinek az ÚR nem tulajdonít bűnt, akinek lelkében nincsen csalárdság.” Isten azt mondja, hogy a keresztyén ember boldog, mert a bűnei el vannak véve. Jézus Krisztus megszabadította őt a lelkiismeret-furdalástól, tisztára mosta, hogy még a mennyei Atya tökéletes szeme sem talál benne kivetnivalót. Megajándékozta a lélek békességével és a tiszta lelkiismerettel. Dúljanak bármilyen háborúk kívül vagy belül, a keresztyén embertől ezt a boldogságot nem lehet elvenni.
Másodszor a keresztyén ember örülhet annak, hogy Istennel kapcsolatban van. Ez következménye a Jézusban való hitnek, és a Jézus általi megváltásnak. Azon a ponton, amikor a bűnös ember Istenhez tér, és megalázkodva kéri Jézusért bűnei bocsánatát, Isten örök szövetségre lép vele, amit sohasem fog felbontani. Ezután a keresztyén ember sosincs egyedül, lelkének Pásztora védi és tereli őt. Támadhatják emberek, kínozhatják ellenségek, fenyegethetik nehéz körülmények, de Isten akkor is vele van. „23Az ÚR megerősíti annak az embernek lépteit, akinek útját kedveli. 24Ha megbotlik is, nem esik el, mert az ÚR kézen fogja.”
Harmadszor örülhet a keresztyén annak is, hogy új élete, új értékrendje, új látása van. A világ számára korábban nem az, ami volt. Egy zsoltárral korábban Dávid azt mondja: „Mert nálad van az élet forrása, a te világosságod által látunk világosságot.” (Zsolt 36,10) Nem örömteli dolog az, hogy Isten felnyitotta a szemünket arra, hogy meglássuk, mi az, ami tényleg érték. Nem örömteli dolog az, hogy szabadok tudunk lenni a világi kívánságoktól, mert látjuk, hogy azok csak ideigvalók? Nem örömteli dolog, hogy időnket, életünket, pénzünket olyan dolgoknak szentelhetjük, amelyek az örökkévalóság szempontjából fontosak? Nem örömteli, hogy úgy láthatjuk a dolgokat, ahogy azok igazán vannak, és nem csap be minket semmi álca?

Negyedszer örülhet a keresztyén ember annak, hogy jót cselekedhet. Érdekes, amit a 21. vers mond: „Kölcsönt kér a gonosz, és nem fizeti vissza, de az igaz irgalmas és adakozó.” Az igaz ember adakozik. Pedig pár verssel korábban azt olvastuk, hogy az igaznak sokszor kevesebbje van, mint a hitetlennek. Ám ő mégis adakozik. Miért? Azért, mert egyszerűen örül annak, ha jót tehet. Számára Isten követése, az Istennel való kapcsolat nem kényszer, nem kipipálandó feladat. A keresztyén ember azért él keresztyénként, mert szereti azt tenni, ami Istennek kedves. Ha tehát van egy keresztyén ember, aki végigdolgozta a napot, és keresett ötezer forintot, és van egy tétlen fickó, aki talál bóklászása közben talál az utcán ötezer forintot – akkor melyik a boldog? A tétlenről nem nyilatkozom, de a keresztyén ember biztosan boldog lehet ezen a napon, hiszen keze munkájával dolgozhatott, ami kedves Istennek – nem úgy, mint ha a lustaságban mosolygott volna rá a szerencse. Értjük, hogy van valós öröme annak, ha tehettük Isten akaratát az adott napon kis vagy nagy dolgokban egyaránt?
Hadd vonjunk le mindebből pár alkalmazást. 

1. Először is szembesüljünk az irigység bűnével! Isten kifejezetten parancsolja, hogy ne irigykedjünk másokra, ne hasonlítsuk magunkat hozzájuk. Van elég dolog, ami miatt örülhetünk, és elégedettek lehetünk – boldogságunk nem attól függ, amink nincs, hanem attól, amink megvan.

2. Másodszor szembesülj az elégedetlenség és harag bűnével! Bosszankodtál a kicsi fizetés miatt? Netalán dühít, hogy mások nem teljesítik az elvárásaidat? Lásd meg, hogy Isten azt akarja tőled, hogy csendesedj le előtte (37,7)! Azt akarja, hogy még akkor is, ha rossz és nehéz dolgok történnek, de bűnös indulat ne maradjon benned mások iránt.
3. Harmadszor ne szűnj meg emlékezni vagy hálát adni a „nagy” lelki dolgokért az életedben. A bűneid bocsánata, a Krisztussal való kapcsolat, a megigazulás, Isten atyai szeretete, az Istennel való meg nem szűnő kapcsolat, a boldog jövő mind-mind olyan dolgok, amikért boldog és elégedett lehetsz függetlenül a körülményeidtől.
4. Negyedszer találd meg az örömet és adj hálát minden olyan dologért, amiben Istent követhetted! Igét olvastál, dolgoztál, egy keresztyén testvérrel beszéltél? De jó, hogy ezeket tehetted! De jó, hogy nem a világ szerint kellett élned! De jó, hogy megtagadhattad magad! Hogy ez lemondással, önmegtagadással jár? Nem baj, hiszen olyan dolgokba fektettél be, amik örökkévalók – ne bánd, hogy elhagytál olyanokat, amik ideigvalók.
Vagyis, szeretett gyülekezet, a keresztyén ember elégedett lehet, nem azért önmagában, mert neki sokszor kevesebb van, hanem azért, mert azzal a kevesebbel együtt megadatott neki az Istennel való kapcsolat. Lehet, hogy nem jutott el Hawaii-ra, csak a Balatonra, viszont ott nem magányosan van, hanem teremtő és megváltó Istenével, aki számára az élet – és ezért boldog ő a végsőkig. Ámen.

